b'\n_START_ARTICLE_\nAndorra la Vella\n_START_SECTION_\nGeografija in podnebje\n_START_PARAGRAPH_\nAndorra la Vella se nahaja se na jugozahodu dr\xc5\xbeave v pirenejski dolini Gran Valira - ob soto\xc4\x8dju dveh gorskih potokov, Valira del Nord in Valira del Orient. Z nadmorsko vi\xc5\xa1ino 1.023 m je najvi\xc5\xa1je le\xc5\xbee\xc4\x8de glavno mesto v Evropi, priljubljeno smu\xc4\x8darsko sredi\xc5\xa1\xc4\x8de. Podnebje je zmerno s hladnimi zimami in toplimi suhimi poletji. Tempereature se gibajo v povpre\xc4\x8dju od -1\xc2\xa0\xc2\xb0C v januarju do 20\xc2\xa0\xc2\xb0C v juliju, letna koli\xc4\x8dina padavin je 808\xc2\xa0mm.\n_START_SECTION_\nTransport\n_START_PARAGRAPH_\nAndorra la Vella zaradi svoje utesnjenosti med Pireneji in relativne majhnosti nima lastnega letali\xc5\xa1\xc4\x8da, prav tako nima \xc5\xbeelezni\xc5\xa1ke postaje, z avtobusno progo je povezana s sosednjim krajem v francoskem departmaju Ari\xc3\xa8ge L\'Hospitalet-pr\xc3\xa8s-l\'Andorre (okro\xc5\xbeje Foix).\n_START_SECTION_\nDemografija in jezik\n_START_PARAGRAPH_\nAndorci \xc5\xa1tejejo pribli\xc5\xbeno 33% populacije mesta, ve\xc4\x8dino predstavljajo \xc5\xa0panci (43%), pomembni manj\xc5\xa1ini sta Portugalci (11%) in Francozi (7%). Uradni jezik je katalon\xc5\xa1\xc4\x8dina, poleg nje se govori tudi \xc5\xa1pan\xc5\xa1\xc4\x8dina, portugal\xc5\xa1\xc4\x8dina in franco\xc5\xa1\xc4\x8dina. Ve\xc4\x8dina prebivalcev je rimokatolikov.\n_START_SECTION_\nZgodovina\n_START_PARAGRAPH_\nOzemlje Andorre la Velle ("stara Andora") je bilo naseljeno \xc5\xbee v obdobju poznega neolitika. Sama dr\xc5\xbeava je ena od prvotnih ozemelj Marca Hispanica, ki jih je ustanovil Karel Veliki v osmem stoletju kot za\xc5\xa1\xc4\x8ditno cono pred prodiranjem muslimanskih mavrov iz Iberskega polotoka v zahodno Evropo._NEWLINE_Naselbina je bila osrednje mesto Andore \xc5\xbee od leta 1278. V ta \xc4\x8das sega njen stari del - Barri Antic - z ulicami in zgradbami. Njena najpomembnej\xc5\xa1a stavba Casa de la Vall - zgrajena v zgodnjem \xc5\xa1estnajstem stoletju je sede\xc5\xbe parlamenta od leta 1707. V vsem tem \xc4\x8dasu je bila Andorra la Vella sredi\xc5\xa1\xc4\x8de ve\xc4\x8dinoma osamljene fevdalne dr\xc5\xbeave, ki je ohranjala svojo neodvisnost vsled na\xc4\x8dela ko-suverenosti med francosko dr\xc5\xbeavo in Urgelsko \xc5\xa1kofijo (1278)._NEWLINE_\xc5\xa0e globoko v dvajsetem stoletju je ozemlje okoli nje ostalo ve\xc4\x8dinoma pozabljeno, tako dr\xc5\xbeava ni bila del Versajske mirovne pogodbe preprosto zaradi njene neopaznosti. Po politi\xc4\x8dnem vrenju v 30. letih 20. stoletja in poskusu udara s strani ruskega plemi\xc4\x8da in pustolovca Borisa Skosireva je bila uvedena neformalna demokracija._NEWLINE_Leta 1993 je dr\xc5\xbeavna ustava oblikovala parlamentarno demokracijo z izvr\xc5\xa1no, zakonodajno in sodno oblastjo s sede\xc5\xbeem v Andorri la Velli._NEWLINE_V tem obdobju se je Andora z izgadnjo modernih ban\xc4\x8dnih uradov v samem mestu razvila v dav\xc4\x8dno oazo. Sam kraj se je poleg tega razvil v smu\xc4\x8darsko sredi\xc5\xa1\xc4\x8de in podal pro\xc5\xa1njo za kandidaturo izvedbe XXI. zimskih olimpijskih iger leta 2010, vendar ga je MOK po ocenitvi svoje komisije zavrnil. V letih 1991 in 2005 je Andorra la Vella gostila Igre malih dr\xc5\xbeav Evrope.\n_START_SECTION_\nZanimivosti\n_START_PARAGRAPH_\nStaro mestno jedro je zaznamovano s kamnitimi ulicami in hi\xc5\xa1ami vklju\xc4\x8dno s cerkvijo sv. \xc5\xa0tefana, zgrajeno v romanskem slogu v 11. stoletju. Verjetno najstarej\xc5\xa1a zgradba v mestu je prav tako cerkev esgl\xc3\xa8sia santa Coloma iz 9. stoletja.\n_START_SECTION_\nGospodarstvo\n_START_PARAGRAPH_\nAndorra la Vella je gospodarsko sredi\xc5\xa1\xc4\x8de dr\xc5\xbeave. 80% BDP prihaja od 10 milijonov turistov, ki letno prihajajo v Andoro. Mesto je prav tako sede\xc5\xbe \xc5\xa1tevilnih bank, zraslih na temelju statusa dav\xc4\x8dne oaze. Dr\xc5\xbeava ni \xc4\x8dlanica Evropske zveze, z njo ima sklenjene carinske dogovore, v uporabi je Evro.'